**KITÖLTÉSI ÚTMUTATÓ**

**A felszíni vízkivételek és a felszíni vízbe történő vízbevezetések adatai**

**című adatlaphoz**

Ezen adatgyűjtés célja, hogy átfogó, országos képet adjon a felszíni vizeket érő közvetlen mennyiségi hatások helyéről, mértékéről és jellegéről.

**Az adatszolgáltatásra kötelezettek** az 500 m3/év feletti mennyiségű felszíni vízkivételre vagy felszíni vizekbe történő vízbevezetésre vízjogi engedéllyel rendelkező egyedi vízhasználók, vízszolgáltató vállalkozások, vízügyi igazgatóságok. Az adatszolgáltatási kötelezettséget a Vízgazdálkodási törvény felhatalmazása alapján kiadott, a vízgazdálkodási feladatokkal összefüggő alapadatokról szóló Korm. rendelet írja elő, figyelemmel a 2000/60/EK irányelvre.

Adatot kell szolgáltatni a vízkészlet-gazdálkodási jelentőségű (50 l/s vízszállító kapacitást, illetve természetes vízből történő átvezetés esetén a mértékadó hasznosítható vízkészlet 15%-át meghaladó mértékű) vízszolgáltatási, vízhasznosítási vagy ökológiai célú vízátvezetésekről. Továbbá azon felszíni vízzel táplált állóvizekről, tározókról, amelyek üzemi térfogata eléri az 50.000 m3-t, vagy amelyek ennél kisebbek ugyan, de kockázatot jelentenek arra az EU Víz Keretirányelve értelmében kijelölt felszíni víztestre, amelyen elhelyezkednek.

**Az adatszolgáltatás megszervezése,** az adatszolgáltatók által visszaküldött adatlapok fogadása, az adatok nyilvántartása és feldolgozása a Belügyminisztérium szakmai koordináló intézményének, az Országos Vízügyi Igazgatóságnak (OVF) a feladata. A területileg illetékes vízügyi Igazgatóságok levélben vagy elektronikusan értesítik a vízhasználókat adatszolgáltatási kötelezettségükről.

**Az adatszolgáltatás teljesítése** elsősorbanaz erre acélra kialakított online felületen keresztül (VHOnline) történik.

Adatszolgáltatásra az OVF honlapján közzétett Excel adatlap kitöltésével is van lehetőség. A 2018. naptári évre vonatkozó adatlapok letölthetőek az OVF honlapjáról *(*[*http://www.ovf.hu*](http://www.ovf.hu)*)*, a *Vízgazdálkodási adatlapok* menüpont alatt.

Az adatszolgáltatás az adatlap címlapjának, valamint négy mellékletének kitöltésével történik. Ez utóbbiak közül csak azokat kell kitölteni, illetve a területileg illetékes Vízügyi Igazgatóság részére visszaküldeni, amelyek az adatszolgáltató vízhasználói tevékenységére vonatkozó adatokat tartalmaznak. A négy adatlap a következő: I. Felszíni vízkivételek, II. Felszíni vízbe történő vízbevezetések, III. Vízátvezetések, IV. Tározók.

A könnyebb kitöltés és gépi feldolgozás érdekében a 2018. évi adatlap Microsoft Excel 97-2003 (.xls) fájlként került kialakításra. Az adatlapon csak az erre szolgáló cellákba lehet adatokat beírni, egyéb részei nem módosíthatóak, jelszóval írásvédettek. Ahol több, előre meghatározható válasz lehetősége merül fel, a cellára lépve a megjelenő legördülő menü segíti a felhasználót az adatlap könnyebb és gyorsabb kitöltésében.

Több azonos típusú vízhasználat (pl. több vízkivétel) esetén az adatszolgáltatónak több adatlap fájlt kell kitöltenie.

A kitöltött adatlapot lehetőség szerint **e-mail-en keresztül, a** **területileg illetékes Vízügyi Igazgatóság** címére kell elküldeni. **Az adatszolgáltató által kitöltött és fájl formátumban elküldött adatlap hitelesítéséhez kérjük – a fájl elektronikus elküldése mellett – a címlap kinyomtatott és aláírt oldalát a** **területileg illetékes Vízügyi Igazgatóság címére postán is elküldeni.**

Amennyiben az elektronikus, számítógépi adatszolgáltatás nem megoldható, az adatlapot tintával, golyóstollal, írógéppel olvashatóan kérjük kitölteni, ügyelve a számok elhelyezésére, majd **postán** kérjük megküldeni **a területileg illetékes Vízügyi Igazgatóságnak**. Az adatszolgáltatási lap számítógépes feldolgozásra készült.

***A beküldési határidő a tárgyévet követő január 31****.*

**Az adatszolgáltatás tartalma, az adatlap kitöltési módja**

Egy adatszolgáltatási lapon csak egy objektum adatait lehet feltüntetni. Az adatszolgáltatás szempontjából objektumnak minősül minden olyan vízkivételi vagy vízbevezetési, vízátvezetési létesítmény, berendezés vagy vezeték, amelyen keresztül a vízhasználat a vízfolyáshoz vagy állóvízhez csatlakozik. Ugyancsak egy objektum az a tározó, amely egy mederelzárással rendelkezik. (Tározóláncok több tározót tartalmaznak.) Minden ilyen objektum egyértelműen azonosítható a vízfolyás vagy állóvíz egy szelvényével, a tározók a mederelzárás szelvényével.

**A címlap** a vízhasználó adatait tartalmazza, a rovatok értelemszerűen töltendőek ki. A „Szakágazat (főszakma, szakma kód)” rovatba az adatszolgáltató tevékenységét elsődlegesen jellemző négyjegyű TEÁOR kódszámot kell beírni.

A felszíni vizeket érő közvetlen mennyiségi beavatkozások jellegük alapján négy csoportba sorolhatóak, ezekről külön adatlap töltendő ki. A négy csoport, illetve adatlap a következő: A négy adatlap a következő: **I. Felszíni vízkivételek, II. Felszíni vízbe történő vízbevezetések, III. Vízátvezetések, IV. Tározók.** Az adatlapok közül csak azokat kell kitölteni, illetve a Vízügyi Igazgatóság részére visszaküldeni, amelyek az adatszolgáltató vízhasználói tevékenységére vonatkoznak.

**I. Felszíni vízkivételek**

Ezt az adatlapot a vízkivételekről kell kitölteni, ahol vízkivételnek minősül az oldaltározók vagy körtöltéses tározók töltését szolgáló vízkivezetés is.

**I/1. A vízkivétel általános adatai.**

01-04. sor A vízkivétel azonosítása: vízfolyás/állóvíz neve, szelvényszáma, a vízkivételi hely EOV koordinátái [EOVx és EOVy, mértékegysége méter] vagy GPS koordinátái [földrajzi szélesség és hosszúság, mértékegysége fok, a GPS készülékről leolvasható pontossággal], a vízkivételi hely partjának megjelölése (folyásirányban nézve jobb vagy balparton), az Excel fájlban legördülő menüből választható.

05. sor A település neve, ahol a vízkivétel található. A településnév pontos megadásához segítségként az Excel fájlban megtalálható a magyarországi településlista megye és koordináló Vízügyi Igazgatóság szerinti besorolással.

06. sor Vízkivétel módja: gravitációs vagy szivattyús, az adatlap legördülő menüjéből választható.

07. sor A vízhasználat által szolgált gazdasági tevékenység és a vízkivétel elsődleges célja: A bal oldali mezőben kell megjelölni a vízkivétel által szolgált tevékenység gazdasági ágazati besorolását (pl. Állattenyésztés), míg a jobb oldali mezőben a vízkivétel célját kell feltüntetni (pl. Rét és legelő öntözés). A gazdasági ágazat és a vízkivétel célja is kiválasztható az Excel fájl legördülő menüjének segítségével. A választható ágazatokat és vízkivételi célokat ezen kitöltési útmutató *1. és 2. táblázatai* tartalmazzák.

08. sor A vízhasználat által szolgált gazdasági tevékenység és a vízkivétel másodlagos célja: Ezt a sort a 07. sorhoz hasonlóan kell kitölteni akkor, ha a vízkivételnek egy elsődleges és egy másodlagos célja is van (pl. elsődleges cél halastó vízellátás, azonban az érvényben lévő vízjogi engedély alapján ugyanott öntözővíz kivételre is sor kerülhet).

09. sor Vízkivétel mérésének módja az Excel fáljban szintén menüből választható, a következők szerint: vízóra, mérőperem, Parshall csatorna, hitelesített műtárgy, szivattyú teljesítmény alapján becsülve, szórófej vízszállítása alapján becsülve, szolgáltató által becsült, tó vízszintváltozása alapján becsülve, tó párolgása alapján becsülve, egyéb módon becsült.

**I/2. A vízjogi engedély adatai**

01. sor Engedélyező határozat száma

02. sor Vízkönyvi nyilvántartási száma

03. sor Vízkivételre engedélyezett vízmennyiség, az engedélyben feltüntetett [m3/év] és/vagy [liter/s] mértékegységben.

**I/3. Tényleges vízkivétel alakulása az év folyamán**

01. sor A vízkivétel státusza, állapota, az Excel fáljban menüből választható, a következők szerint: év folyamán üzemelt; év folyamán nem üzemelt; vízkivétel megszűnt.

02. sor Évi vízkivétel összesen, [m3/év]

03. sor Havonkénti vízkivétel, az üzemnapló alapján, [m3/hó]

**II. Felszíni vízbevezetések**

Felszíni vízbevezetésnek minősül minden, vízhasználatok működése következtében felszíni vízfolyásba irányuló szenny- és használtvíz kibocsájtás, függetlenül a víz eredetétől, vagyis hogy eredetileg felszíni, felszín alatti, vagy csapadékvízből származott-e.

**II/1. A vízbevezetés általános adatai**

01-03. sor A vízbevezetés azonosítása: vízfolyás/állóvíz neve, szelvényszáma, a vízkivételi hely EOV koordinátái [EOVx és EOVy, mértékegysége méter] vagy GPS koordinátái [földrajzi szélesség és hosszúság, mértékegysége fok, a GPS készülékről leolvasható pontossággal].

04. sor A vízbevezetés partja és helye az Excel fájlban legördülő menüből választható, lehetséges értékei: balparti, jobbparti, sodorvonali balpartról, sodorvonali jobbpartról. A jobb vagy bal part meghatározása a folyás irányába nézve értendő.

05. sor A település neve, ahol a vízbevezetés található. A településnév pontos megadásához segítségként az Excel fájlban megtalálható a magyarországi településlista megye és koordináló Vízügyi Igazgatóság szerinti besorolással.

06. sor A vízhasználat által szolgált gazdasági tevékenység és a vízbevezetés elsődleges célja: A bal oldali mezőben kell megjelölni a vízbevezetés által szolgált tevékenység gazdasági ágazati besorolását (pl. Élelmiszergyártás), míg a jobb oldali mezőben a vízbevezetés célját kell feltüntetni (pl. Ipari szennyvíz bevezetés). A gazdasági ágazat és a vízbevezetés célja is kiválasztható az Excel fájl legördülő menüjének segítségével. A választható ágazatokat és vízbevezetési célokat ezen kitöltési útmutató *1. és 3. táblázatai* tartalmazzák.

07. sor A vízhasználat által szolgált gazdasági tevékenység és a vízbevezetés másodlagos célja: Ezt a sort a 06. sorhoz hasonlóan kell kitölteni akkor, ha a vízbevezetésnek egy elsődleges és egy másodlagos célja is van (pl. elsődleges cél kitermelt bányavíz bevezetése, azonban az érvényben lévő vízjogi engedély alapján ugyanott ipari szennyvíz bevezetésére is sor kerülhet).

08. sor Vízbevezetés módja: gravitációs vagy szivattyús, az adatlap legördülő menüjéből választható.

**II/2. A vízjogi engedély adatai**

01. sor Engedélyező határozat száma

02. sor Vízkönyvi nyilvántartási száma

03. sor Vízbevezetésre engedélyezett vízmennyiség, az engedélyben feltüntetett [m3/év] és/vagy [liter/s] mértékegységben.

**II/3. Tényleges vízbevezetések alakulása az év folyamán**

01. sor A vízbevezetés státusza, állapota, az Excel fáljban menüből választható, a következők szerint: év folyamán üzemelt; év folyamán nem üzemelt; vízbevezetés megszűnt.

02-03. sor Évi vízbevezetés összesen, illetve ebből a felszín alatti eredetű víz mennyisége, [m3/év]

04. sor Havonkénti vízbevezetés, az üzemnapló alapján, [m3/hó]

**II/3. A bevezetett használtvíz, szennyvíz minősége**

01-03. sor A bevezetett víz minősége (minősítése): Tiszta, illetve kellően tisztított (kibocsájtási határérték alatti) használt- vagy szennyvíz; Részlegesen tisztított (ha bármely komponens határérték feletti, ill. hőszennyezett víz); A befogadóba tisztítatlanul bevezetett szennyezett víz; a „c” oszlop megfelelő négyzetében a választ „x”-el kell megjelölni.

**III. Vízátvezetések**

Vízátvezetés az a beavatkozás, amelynek következtében egy vízfolyásból vagy állóvízből a lefolyás egésze vagy egy része a természetes iránytól eltérő útvonalon , más vízfolyásba vagy állóvízbe, másik vízgyűjtőbe kerül át. A vízátvezetés általában a kitorkolásnál létesített zsilipen, szivornyán, bukón vagy szivattyútelepen keresztül történik, de esetenként külön szabályozó műtárgy közbejötte nélkül, csak az átvezetést lehetővé tevő duzzasztó révén. Az átvezetést jelentősebb mértéke különbözteti meg a vízkivételtől, valamint az, hogy általában nem egyetlen vízhasználat érdekében történik, hanem egy térség számára történő vízszolgáltatás vagy valamely természetes víztér ökológiai vízmennyiségének biztosítása érdekében.

**III/1. A vízátvezető létesítmény adatai**

01. sor Vízátvezető létesítmény vagy vízátadási pont neve (amennyiben az átvezetés zsilipen vagy szivattyútelepen keresztül történik, annak a neve, amennyiben az átvezetés egy távolabb lévő duzzasztó segítségével történik, akkor a vízátadási pont, kitorkolás elnevezése)

02-03. sor Vízfolyás/állóvíz neve és szelvényszáma, amelyből az átvezetés történik

03. sor Vízátvezetés szelvényszáma

04. sor A település neve, ahol a vízkivezetés található. A településnév pontos megadásához segítségként az Excel fájlban megtalálható a magyarországi településlista megye és koordináló Vízügyi Igazgatóság szerinti besorolással.

05. sor Vízátvezető létesítmény EOV koordinátái [EOVx és EOVy, mértékegysége méter] vagy GPS koordinátái [földrajzi szélesség és hosszúság, mértékegysége fok, a GPS készülékről leolvasható pontossággal]

06-07. sor Vízfolyás/állóvíz neve és szelvényszáma, amelybe az átvezetés történik

08. sor Vízátvezetés módja: gravitációs vagy szivattyús; a „c” oszlop megfelelő négyzetében a választ „x”-el kell megjelölni.

09. sor Vízátvezető létesítmény névleges (tervezési, ill. a vízjogi engedélyben feltüntetett) kapacitása üzemi vízszintnél, [m3/s]

10. sor Vízátvezetés mérésének módja az Excel fáljban szintén menüből választható, a következők szerint: Parshall csatorna, hitelesített műtárgy, szivattyú teljesítmény alapján becsülve, egyéb módon becsült.

**III/2. A vízátvezetés vízjogi engedély adatai**

01. sor Engedélyező határozat száma

02. sor Vízkönyvi nyilvántartási száma

03. sor Vízátvezetés engedélyezett mennyisége, az engedélyben feltüntetett [m3/év] és/vagy [liter/s] mértékegységben.

**III/3. Tényleges vízátvezetés alakulása az év folyamán**

01. sor A vízátvezetés státusza, állapota, az Excel fáljban menüből választható, a következők szerint: év folyamán üzemelt; év folyamán nem üzemelt; vízátvezetés megszűnt.

02. sor Tényleges (az vízátvezetésben szerepet játszó művek tárgyidőszaki átlagos állapotából adódó) vízátvezetési kapacitás üzemi vízszintnél, [m3/s]

03. sor Évi vízátvezetés összesen, [m3/év]

04. sor Havonkénti vízátvezetés [m3/hó]

**IV. Tározók**

Tározónak tekintendőek mindazon állóvizek, duzzasztott vízterek, vízfolyás-szakaszok, amelyekből vízigények kielégítése érdekében időszakosan vizet vesznek ki, vagy pedig vizet bocsájtanak le alvízi vízhasználatok céljára.

**IV/1. A tározó általános adatai**

01-02. sor A tározó azonosítása: Tározó neve, a tápláló vízfolyás neve.

03. sor Tápláló műtárgy vagy zárógát szelvényszáma: oldaltározók vagy körtöltéses tározók esetében a tározót tápláló vízkivételi műtárgy adatait kell megadni. Amennyiben a tározó tápláló műtárggyal és mederelzáró gáttal is rendelkezik, elegendő csak az utóbbi szelvényszámát közölni.

04. sor A tározó tápláló műtárgyának vagy a zárógát középpontjának EOV koordinátái [EOVx és EOVy, mértékegysége méter] vagy GPS koordinátái [földrajzi szélesség és hosszúság, mértékegysége fok, a GPS készülékről leolvasható pontossággal].

05. sor Tápláló műtárgy vagy zárógát helyének megjelölése: balpart, jobbpart, mederelzárás. A lehetséges válaszok az Excel fájlban legördülő menüből választhatóak. A jobb vagy bal part meghatározása a folyás irányába nézve értendő.

06. sor A település neve, ahol a tározó tápláló műtárgya vagy mederelzárása található. A településnév pontos megadásához segítségként az Excel fájlban megtalálható a magyarországi településlista megye és koordináló Vízügyi Igazgatóság szerinti besorolással.

07. sor Befogadó vízfolyás neve

08. sor A tározó által szolgált gazdasági tevékenység és a tározás elsődleges célja: A bal oldali mezőben kell megjelölni a tározás által szolgált tevékenység gazdasági ágazati besorolását (pl. Halászat, halgazdálkodás), míg a jobb oldali mezőben a tározó célját kell feltüntetni (pl. Halastó mederbeni vízhasználata). A gazdasági ágazat és a tározás célja is kiválasztható az Excel fájl legördülő menüjének segítségével. A választható ágazatokat és tározási célokat ezen kitöltési útmutató *1. és 4. táblázatai* tartalmazzák.

09. sor A vízhasználat által szolgált gazdasági tevékenység és a vízbevezetés másodlagos célja: Ezt a sort a 08. sorhoz hasonlóan kell kitölteni akkor, ha a vízbevezetésnek egy elsődleges és egy másodlagos célja is van (pl. elsődleges cél települési, közüzemi vízellátás, azonban az érvényben lévő vízjogi engedély alapján ugyanott rekreációs célú mederbeni vízhasználat is folyhat).

10. sor Tározó térfogata maximális üzemi vízszintnél [1000m3]

11. sor Tározó felszíne maximális üzemi vízszintnél, [ha]

12. sor Tározó max. üzemi vízszintje, [m Bf]

**IV/2. A vízjogi engedély adatai**

01. sor Engedélyező határozat száma

02. sor Vízkönyvi nyilvántartási száma

**IV/3. Tározás alakulása az év folyamán**

01. sor A tározás státusza, állapota, az Excel fáljban menüből választható, a következők szerint: év folyamán üzemelt; év folyamán nem volt feltöltve; a tározás megszűnt.

02. sor Tározott vízmennyiség a hónap első napján [1000 m3]

03. sor Havonkénti lebocsájtás a tározóból [m3/hó]

*1 táblázat:* Vízhasználatokhoz köthető gazdasági tevékenységek ágazati besorolása és TEÁOR’08 kódja

| **TEÁOR08kód** | **Vízhasználatokhoz köthető gazdasági tevékenységek ágazati besorolása** |
| --- | --- |
| 011-013 | Növénytermesztés |
| 014 | Állattenyésztés |
| 015 | Vegyes (mezőgazdasági) gazdálkodás |
| 016 | Mezőgazdasági-, betakarítást követő szolgáltatás |
| 017 | Vadgazdálkodás, vadgazdálkodási szolgáltatás |
| 02 | Erdőgazdálkodás |
| 03 | Halászat, halgazdálkodás |
| 03221 | Akvakultúra (haltenyésztés tartályokban és medencékben) |
| 05 | Szénbányászat |
| 06 | Kőolaj-, földgázkitermelés |
| 07 | Fémtartalmú érc bányászata |
| 08 | Egyéb bányászat |
| 09 | Bányászati szolgáltatás |
| 10 | Élelmiszergyártás |
| 11 | Italgyártás |
| 12 | Dohánytermék gyártása |
| 13 | Textília gyártása |
| 14 | Ruházati termék gyártása |
| 15 | Bőr, bőrtermék, lábbeli gyártása |
| 16 | Fafeldolgozás (kivéve: bútor), fonottáru gyártása |
| 17 | Papír, papírtermék gyártása |
| 18 | Nyomdai és egyéb sokszorosítási tevékenység |
| 19 | Kokszgyártás, kőolaj-feldolgozás |
| 20 | Vegyi anyag, -termék gyártása |
| 21 | Gyógyszergyártás |
| 22 | Gumi-, műanyag termék gyártása |
| 23 | Nemfém ásványi termék gyártása |
| 24 | Fémalapanyag gyártása |
| 25 | Fémfeldolgozási termék gyártása |
| 26 | Számítógép, elektronikai, optikai termék gyártása |
| 27 | Villamos berendezés gyártása |
| 28 | Gép, gépi berendezés gyártása |
| 29 | Közúti jármű gyártása |
| 30 | Egyéb jármű gyártása |
| 31 | Bútorgyártás |
| 32 | Egyéb feldolgozóipari tevékenység |
| 33 | Ipari gép, berendezés, eszköz javítása |
| 351 | Villamosenergia-termelés (kivéve: vízienergia termelés) |
| 351 | Vízienergia termelés |
| 352 | Gázellátás |
| 353 | Gőzellátás, légkondicionálás |
| 36 | Víztermelés, -kezelés, -ellátás |
| 37 | Szennyvíz gyűjtése, kezelése |
| 38 | Hulladékgazdálkodás |
| 39 | Szennyeződésmentesítés, egyéb hulladékkezelés |
| 41-43 | Építőipar |
| 45-47 | Kereskedelem, gépjárműjavítás |
| 49-53 | Szállítás, raktározás |
| 55-56 | Szálláshely szolgáltatás, vendéglátás |
| 58-63 | Információ, kommunikáció |
| 64-66 | Pénzügyi, biztosítási tevékenység |
| 68 | Ingatlanügyletek |
| 69-75 | Szakmai, tudományos, műszaki tevékenység |
| 77-82 | Adminisztratív és szolgáltatást támogató tevékenység |
| 84 | Közigazgatás, védelem; kötelező társadalombiztosítás |
| 85 | Oktatás |
| 86-88 | Humán-egészségügyi, szociális ellátás |
| 90-93 | Művészet, szórakoztatás, szabadidő, kulturális tevékenység (kivéve: természetvédelem) |
| 9104 | Természetvédelem |
| 94-96 | Egyéb szolgáltatás |

*2. táblázat:* Felszíni vízkivételeknél előforduló vízhasználati célok

|  |  |
| --- | --- |
| **Kód** | **Vízhasználat célja - vízkivételek** |
| 1 | Szántóföldi növény (gabona, hüvelye, olajos mag) öntözés |
| 2 | Rizs öntözés |
| 4 | Zöldség és kertészeti kultúrák öntözése |
| 5 | Szőlő, gyümölcs öntözés |
| 6 | Rét és legelő öntözés |
| 7 | Erdő öntözés |
| 8 | Települési zöldterület öntözés |
| 9 | Állattartási vízellátás |
| 10 | Víziszárnyas tartás mederbeni vízhasználata |
| 11 | Vegyes célú mezőgazdasági vízellátás |
| 13 | Halastavi vízellátás |
| 15 | Akvakultúra vízellátása |
| 17 | Bányászat technológiai vízellátása |
| 18 | Ipari vízellátás (kivéve: energiaipar) |
| 19 | Ipari hűtővíz ellátás (kivéve: energiaipar) |
| 20 | Energiaipari hűtővíz ellátás |
| 22 | Települési / közüzemi vízellátás |
| 23 | Egyedi / háztartási vízellátás |
| 28 | Rekreációs célú vízellátás |
| 30 | Természetvédelmi terület vízpótlása |
| 33 | Tűzivíz kivétel |

*3. táblázat:* Felszíni vízbe történő vízbevezetéseknél előforduló vízhasználati célok

|  |  |
| --- | --- |
| **Kód** | **Vízhasználat célja - vízbevezetés** |
| 3 | Rizstelep lecsapolás |
| 14 | Halastó lecsapolás |
| 16 | Bányavíz bevezetés |
| 24 | Felszíni eredetű kommunális szennyvíz bevezetés |
| 34 | Felszíni alatti eredetű kommunális szennyvíz bevezetés |
| 25 | Felszíni eredetű ipari szennyvíz bevezetés |
| 35 | Felszín alatti eredetű ipari szennyvíz bevezetés |
| 26 | Felszíni eredetű vegyes, kommunális és ipari szennyvíz bevezetés |
| 36 | Felszín alatti eredetű vegyes, kommunális és ipari szennyvíz bevezetés |

*4. táblázat:* Tározóknál előforduló vízhasználati célok

| **Kód** | **Vízhasználat célja - tározók** |
| --- | --- |
| 1 | Szántóföldi növény (gabona, hüvelye, olajos mag) öntözés |
| 2 | Rizs öntözés |
| 4 | Zöldség és kertészeti kultúrák öntözése |
| 5 | Szőlő, gyümölcs öntözés |
| 6 | Rét és legelő öntözés |
| 7 | Erdő öntözés |
| 8 | Települési zöldterület öntözés |
| 9 | Állattartási vízellátás |
| 10 | Víziszárnyas tartás mederbeni vízhasználata |
| 11 | Vegyes célú mezőgazdasági vízellátás |
| 12 | Halastó mederbeni vízhasználata |
| 13 | Halastavi vízellátás |
| 14 | Akvakultúra vízellátása |
| 17 | Bányászat technológiai vízellátása |
| 18 | Ipari vízellátás (kivéve: energiaipar) |
| 19 | Ipari hűtővíz ellátás (kivéve: energiaipar) |
| 20 | Energiaipari hűtővíz ellátás |
| 21 | Mederbeni vízienergia termelés (vízierőmű) |
| 22 | Települési / közüzemi vízellátás |
| 23 | Egyedi / háztartási vízellátás |
| 27 | Hajózás mederbeni vízhasználata |
| 29 | Rekreációs célú mederbeni vízhasználat |
| 30 | Természetvédelmi terület vízpótlása |
| 31 | Ökológiai vízkészlet biztosítása |